

**REPUBLIKA HRVATSKA**

**PRIMORSKO-GORANSKA ŽUPANIJA**



**OPĆINA MATULJI**

**Općinsko vijeće**

***Z A P I S N I K***

***sa izvanredne 37. sjednice Općinskog vijeća Općine Matulji održane***

***19.12.2024. godine u vijećnici Općine Matulji***

Sjednicu je u **19,00** sati otvorila **PREDSJEDNICA** Općinskog vijeća Općine Matulji, Iva Letina. Pozdravila je sve prisutne vijećnike i gosta Ervina Mraka.

**PREDSJEDNICA** Općinskog vijeća proziva vijećnike te utvrđuje da su:

**Sjednici nazočni sljedeći vijećnici:** Miljenko Hegeduš, Slobodan Juračić, Nevio Klarić, Iva Letina, Ivan Lipovac, Irena Lovrić, Vladan Mekterović, Doris Stanić, Rajko Stanić i Arsen Sušanj. Vijećnica Eni Šebalj najavila je da će doći na sjednicu kasnije.

**Trenutno odsutni**: Bojan Šustar

**Opravdano odsutni vijećnici:** Ivana Bratović, Gordana Galešić, Sandro Pecman,

**PREDSJEDNICA** Općinskog vijeća - konstatira da je sjednici Općinskog vijeća **prisutno 10 vijećnika (od ukupno 15 vijećnika**),te da će sve odluke donesene na sjednici biti pravovaljane.

**Sjednici Vijeća nazočni su:**

1. Direktor Liburnijskih voda d.o.o., Ervino Mrak
2. Općinski načelnik Općine Matulji, Vedran Kinkela
3. Zamjenik općinskog načelnika Općine Matulji, Eduard Baćić
4. Pročelnica Jedinstvenog upravnog odjela Općine Matulji, Irena Gauš,
5. Voditeljica Odsjeka za samoupravu i upravu, Smiljana Veselinović
6. Ugovoreni snimatelj Obrta RIF-MARKETING, Nikola Cvjetović
7. Viša savjetnica za poslove izvršnog i predstavničkog tijela, Diana Grbac Lazar

Za ovjerovitelje zapisnika **JEDNOGLASNO** su izabrani: **Nevio Klarić i Vladan Mekterović.**

**PREDSJEDNICA** Općinskog vijeća - iznosi da se, sukladno članku 63. Poslovnika Općinskog vijeća Općine Matulji, predloženi Dnevni red smatra utvrđenim budući da na isti nije bilo podnesenih prigovora u pisanom obliku. Slijedom toga daje na glasanje sljedeći dnevni red:

***Dnevni red***

* + - 1. **Prijedlog Odluke o pripajanju trgovačkog društva LIBURNIJSKE VODE D.O.O. trgovačkom društvu Komunalno društvo VODOVOD I KANALIZACIJA D.O.O.**

Izvjestitelj: Općinski načelnik Vedran Kinkela i uprava Liburnijskih voda d.o.o.

**PREDSJEDNICA Općinskog vijeća konstatira da je Općinsko Vijeće sa 10 glasova ZA (JEDNOGLASNO) prihvatilo Dnevni red.**

***AD-1.* Prijedlog Odluke o pripajanju trgovačkog društva LIBURNIJSKE VODE D.O.O. trgovačkom društvu Komunalno društvo VODOVOD I KANALIZACIJA D.O.O.**

**PREDSJEDNICA** Općinskog vijeća konstatira da je materijal uz ovu točku dostavljen vijećnicima. Objasnila je da je sjednica je sazvana u kraćem roku sukladno članku 62. stavak 2.i 3. Poslovnika zbog hitnosti raspravljanja i donošenja odluke o pripajanju trgovačkog društva LIBURNIJSKE VODE d.o.o. Ičići trgovačkom društvu KD VODOVOD I KANALIZACIJA d.o.o. Rijeka i davanja ovlaštenja načelniku za poduzimanje radnji na Skupštini trgovačkog društva Liburnijske vode.

**PREDSJEDNICA** Općinskog vijeća konstatira da je stigla vijećnica Eni Šebalj te je sada prisutno 11 vijećnika.

**OPĆINSKI NAČELNIK** – uvodno se obratio vijećnicima kao predlagač odluke. Ukazao je na ozbiljnost situacije i ozbiljnost donošenja ove Odluke. Rekao je da je Općina Matulji zajedno sa ostalim jedinicama samouprave sa područja Liburnije bila jednoglasna u stavu da se ne slažemo sa Uredbom o uslužnim područjima kojom je osnovano uslužno područje 25 koje je pod VIK-om Rijeka, i poduzela je pravne korake pred instancama Republike Hrvatske budući da su smatrali da imaju sve preduvjete koje je ta Uredba propisala da ostanu samostalni kao što smo bili prethodnih 140 godina. Taj postupak pred Ustavnim sudom Republike Hrvatske je završio negativno po Općinu i otud ova Odluka, budući se od 01.01. službeno osnivaju uslužna područja. Cijelo vrijeme se razmišljalo i o pravima radnika, koje se maksimalno pokušalo zaštititi u ovim postupcima koje smo pokrenuli, a isto tako je to cilj i sada budući je uredba napisana tako da se sva prava gledaju na dan 31.12.2018. što je bilo praktički pred 6 godina. Puno toga se promijenilo od tada što se tiče kapitala, i zaposlenosti radnih mjesta. Organiziran je sastanak sa vijećnicima iz 4 lokalne jedinice sa zaposlenima u Hrvatskim vodama da objasne sve prednosti i mane te rizike sa njihovog stajališta, koji tu Odluku provode. Naglasio je da je odluka ozbiljna i misli da bi trebali dobro promisliti i poslušati što će reći direktor te odlučiti kako je predloženo.

**PREDSJEDNICA** Općinskog vijeća poziva direktora Ervina Mraka na izlaganje o Odluci.

**ERVINO MRAK** – uz prezentaciju koja je dostavljena vijećnicima, ukratko je objasnio o načinu pripajanja trgovačkog društva Liburnijske vode d.o.o. trgovačkom društvu Komunalno društvo Vodovod i kanalizacija d.o.o.

**PREDSJEDNICA Općinskog vijeća** – otvara raspravu po ovoj točki.

U raspravi o detaljima pripajanja su sudjelovali vijećnici: Vladan Mekterović, Arsen Sušanj, Ivan Lipovac, Slobodan Juračić i Eni Šebalj.

**PREDSJEDNICA Općinskog vijeća** daje prijedlog **Odluke o pripajanju trgovačkog društva LIBURNIJSKE VODE D.O.O. trgovačkom društvu Komunalno društvo VODOVOD I KANALIZACIJA D.O.O.**na glasanje.

**OPĆINSKO VIJEĆE je sa 11 glasova ZA (JEDNOGLASNO) donijelo Odluku o pripajanju trgovačkog društva LIBURNIJSKE VODE D.O.O. trgovačkom društvu Komunalno društvo VODOVOD I KANALIZACIJA D.O.O..**

Sjednica je završila u 19,36 sati.

Ovjerovitelji: Nevio Klarić

Vladan Mekterović

Predsjednica

Općinskog vijeća Općine Matulji

Iva Letina